Kommissionens afgørelse

af 19. juni 2000

om ligelig deltagelse af mænd og kvinder i de udvalg, komitéer og ekspertgrupper, Kommissionen har nedsat

(meddelt under nummer K(2000) 1600)

(2000/407/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

ud fra følgende betragtninger:

(1) Ifølge traktatens artikel 2 skal Fællesskabet fremme ligestilling mellem mænd og kvinder.

(2) Ifølge traktatens artikel 3 skal Fællesskabet tilstræbe at fjerne uligheder og fremme ligestilling mellem mænd og kvinder i alle dets aktiviteter.

(3) På trods af Rådets henstilling 96/694/EF af 2. december 1996 om ligelig deltagelse af mænd og kvinder i beslutningsprocessen(1) er kvinderne stadig underrepræsenteret i besluttende organer, også i dem, der er nedsat af Kommissionen(2).

(4) I Europa-Parlamentets beslutning af 11. februar 1994 om kvinders deltagelse i beslutningsprocesserne blev medlemsstaterne opfordret til at træffe særlige foranstaltninger på dette område, og den blev fulgt op af Rådets resolution af 27. marts 1995 om ligevægt i kvinders og mænds deltagelse i beslutningstagningen.

(5) Ligestilling mellem kvinder og mænd er af afgørende betydning for menneskers værdighed og for demokratiet, og det er et grundlæggende princip i EU-retten, i medlemsstaternes forfatninger og love og i europæiske og internationale konventioner.

(6) Kommissionen har vedtaget, at kønsaspektet skal integreres i alle Fællesskabets politikker og aktioner.

(7) På FN's fjerde verdenskvindekonference, der blev afholdt i Beijing i 1995, forpligtede Det Europæiske Fællesskab sig til at fremme kvinders deltagelse i beslutningsprocessen.

(8) Europarådet anbefaler i sin henstilling 1413 af 1999 sine medlemslande at opnå ligelig deltagelse af kvinder og mænd i den offentlige og den private sfære.

(9) På EU-konferencen "Women and Men in Power", der blev afholdt i Paris den 17. april 1999, opfordredes medlemsstaterne til at tilskynde til, at der i højere grad bliver ligestilling mellem kvinder og mænd med hensyn til udnævnelser til beslutningstagende organer.

(10) Der bør vedtages særlige foranstaltninger for at fremme mænds og kvinders ligelige deltagelse i beslutningsprocessen, for at ligestilling mellem mænd og kvinder kan opnås.

(11) Kommissionen har i forvejen forpligtet til, at kvinder skal udgør 40 % af alle udvalg, komitéer og grupper inden for forskningssektoren(3), og det samme mål skal søges nået inden for andre områder i de ekspertgrupper, udvalg og komitéer, der er nedsat af Kommissionen.

(12) Denne afgørelse finder ikke anvendelse på udvalg og komitéer, der er omfattet af Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(4) -

TRUFFET FØLGENDE AFGØRELSE:

Artikel 1

Denne afgørelse gælder for de ekspertgrupper, udvalg og komitéer, der nedsat af Kommissionen. Den omfatter såvel nyoprettede som eksisterende ekspertgrupper, udvalg og komitéer.

Artikel 2

Kommissionen forpligter sig til at opnå ligelig deltagelse af mænd og kvinder i de ekspertgrupper, udvalg og komitéer, den har nedsat. Målet på mellemlang sigt er, at hvert af kønnene skal udgøre mindst 40 % af medlemmerne af de enkelte udvalg, komitéer og ekspertgrupper.

For så vidt angår eksisterende ekspertgrupper, udvalg og komitéer vil Kommissionen sigte mod at forbedre kønsfordelingen, når et medlem skal udskiftes, og når mandatperioden for et medlem af et udvalg, en komité eller en ekspertgruppe udløber.

Artikel 3

Tre år efter, at denne afgørelse er vedtaget, undersøger Kommissionen gennemførelsen af den og udarbejder en rapport, som indeholder statistikker om mænds og kvinders deltagelse i ekspertgrupper, udvalg og komitéer. På grundlag af resultaterne af undersøgelsen træffer Kommissionen de fornødne foranstaltninger.

Udfærdiget i Bruxelles, den 19. juni 2000.

På Kommissionens vegne

Anna Diamantopoulou

Medlem af Kommissionen

(1) EFT L 319 af 10.12.1996, s. 11.

(2) KOM(2000) 120 endelig udg.

(3) KOM(1999) 76 endelig udg.

(4) EFT L 184 af 17.7.1999, s. 23.